रोहतक. स्कूली बसों में सुरक्षित सफर के लिए संचालक कितना गंभीर हैं, इसका अंदाजा इसी से लगाया जा सकता है कि 90 स्कूल बसों की चेकिंग के दौरान एक में भी मानक पूरे नहीं मिले। स्कूली बसों में यातायात नियम पूरे नहीं होने के बारे में दैनिक भास्कर द्वारा चेताने के बाद सोमवार से स्टूडेंट्स सेफ्टी मिशन शुरू हो गया।
पुलिस व आरएसओ के इस संयुक्त अभियान की शुरुआत डीएसपी ट्रैफिक अमित भाटिया ने सुबह साढ़े 8 बजे अशोका चौक से गुजरने वाली बसों का निरीक्षण करते हुए की। पांच टीमों ने सुबह की पाली में अलग-अलग स्थानों पर मोर्चा संभाला और 90 से अधिक स्कूली बसों की निरीक्षण किया।
चौकान्ने वाली बात यह रही कि एक भी बस मानकों पर खरी नहीं उतरी। किसी बस के फर्स्ट एड बॉक्स में खामियां मिली तो किसी में सीसी कैमरे अधूरे। वहीं, किसी भी बस में स्पीड पर रोक लगाने के लिए स्पीड गवर्नर ही नहीं मिला। हद तो तब हो गई जब 40-45 ड्राइवर तो यही नहीं बता पाए कि स्पीड गवर्नर होता क्या है। अब नियम पूरा नहीं करने पर संबंधित स्कूलों को नोटिस भेजकर दो दिन में इन्हें पूरा करने की मोहलत दी जाएगी। इसके बाद कार्रवाई होगी। इस अभियान के तहत आगे भी स्कूली बसों व बच्चों को लेकर जाने वाले अन्य वाहनों को जांचा जाएगा।
इन 5 स्थानों पर टीमों ने संभाला मोर्चा
डीएसपी अमित भाटिया संग आरएसओ के वरिष्ठ उपाध्यक्ष राजेश टीनू, रुबी चावला व अरविंद बेदी ने अशोका चौक पर 40 बसों का निरीक्षण किया। आरएसओ उपाध्यक्ष सोम मलिक के साथ संदीप व कृष्ण की टीम ने सोनीपत स्टैंड, डॉ.बिजेंद्र के साथ सुरेंद्र काहनी, चेतना अरोड़ा ने शिवाजी कॉलोनी एरिया, नवीन गर्ग व पवन अरोड़ा की टीम ने गोहाना अड्डा व नीलेश ढाका व जगदीश सिंगल की टीम ने शीला बाईपास पर मोर्चा संभालते हुए 50 बसें चेक कीं।
डीएसपी अंकल, हमें रास्ते में दूसरी बस में शिफ्ट कर देते हैं
अशोका चौक पर चेकिंग के दौरान एक स्कूल बस में बैठे बच्चे ने चौकान्ने वाली बात बताई। उसने कहा कि उन्हें घर से किसी और बस में बैठाया जाता है और स्कूल किसी दूसरी बस में छोड़ा जाता है क्योंकि कुछ दूर चलने पर बस बदल दी जाती है। ऐसे में सीट पर बैठे बच्चों को दूसरी बस में खड़े होकर जाना पड़ता है।
तेज रफ्तार बस का पीछा कर रुकवाया
अभियान की शुरुआत हुई थी कि एक स्कूली बस इतनी तेज रफ्तार में गुजरी कि अगर गलती से कोई उनके सामने आ जाए तो ब्रेक भी न लग सकें। बस की रफ्तार देखकर डीएसपी भी दंग रह गए। पुलिस ने पीछा करते हुए बस चालक को रुकवाया और पूछताछ की। जांचने पर बस में स्पीड गवर्नर नहीं मिला। चालक की लापरवाही देखते हुए इसकी सूचना तत्काल स्कूल प्रबंधन को दी गई।
जंग लगी मिलीं एक्सपायरी डेट की गोलियां
गोहाना अड्डे पर चेकिंग के दौरान एक बस में फर्स्ट एड बॉक्स तो मिला, लेकिन उसमें रखे सामान पर जंग लगा था। बॉक्स में रखी दवाइयां भी एक्सपायर हो चुकी थीं। पूछने पर ड्राइवर ने इस बारे में अनभिज्ञता जता दी। टीम ने बस स्टाफ का नाम-पता नोट करते हुए फर्स्ट एड बॉक्स को दुरुस्त करने की हिदायत दी।
टीम देख मैडम ने छोड़ी सीट, स्टूडेंट्स को बैठाया
गोहाना अड्डे पर ही एक बस का निरीक्षण करने पर देखा तो स्टूडेंट्स खड़े थे, जबकि मैडम बच्चों वाली सीट पर बैठी थीं। टीम जैसे ही निरीक्षण करने बस में गई तो मैडम ने आनन-फानन में सीट छोड़ दी और एक बच्चे को बैठा दिया। टीम ने बच्चों से खामियों के बारे में पूछा तो किसी ने कुछ नहीं कहा।
hin_Deva hin_Deva hin_Deva hin_Deva awa_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva